DA Den Europæiske Unions Tidende L 229/5

KOMMISSIONENS AFGØRELSE

af 17. august 2006

om finansiering i 2006 af udgifter til informatiksystemer og oplysningstiltag vedrørende dyresundhed og -velfærd

(2006/575/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 17, 37 og 37a, og

ud fra følgende betragtninger:

(1) Ved Kommissionens beslutning 2004/292/EF af 30. marts 2004 om anvendelse af Traces-systemet og om ændring af beslutning 92/486/EØF (2) blev medlemsstaternes deltagelse i systemet gjort obligatorisk fra den 31. december 2004. Det må forventes, at der skal afholdes nødvendige udgifter til at ajourføre systemet som følge af udviklingen inden for den relevante veterinærlovgivning og som følge af udviklingen af Traces, især hvad angår risikostyringen. På grund af de tekniske krav om disponibilitet og stabilitet, der stilles til produktionen af Traces-systemet, og af sikkerhedshensyn er det ligeledes nødvendigt at anskaffe edb-materiel og at oprette en gruppe, der udelukkende får til opgave at overvåge og vedligeholde dette system. Systemets daglige drift kræver endvidere, at den logistiske støtte forstærkes under hensyntagen til de opnåede erfaringer. Retsgrundlaget for EF-finansieringen er artikel 37 og 37a i beslutning 90/424/EØF.

(2) På grundlag af Rådets direktiv 82/894/EØF af 21. december 1982 om anmeldelse af dyresygdomme inden for Fællesskabet (3) blev der ved Κommissionens beslutning 2005/176/EF af 1. marts 2005 om fastsættelse af kodeformen og koderne for anmeldelse af dyresygdomme i henhold til Rådets direktiv 82/894/EØF (4) indført et anmeldelsessystem, der teknisk bør holdes ajour. Retsgrundlaget for EF-finansieringen er artikel 37 i beslutning 90/424/EØF.

(3) Der er kun udført en undersøgelse med henblik på at fastsætte specifikationer for navigationssystemet, som omhandlet i Kommissionens afgørelse 2005/607/EF af 5. august 2005 om finansiering i 2005 af udgifter til informatiksystemer og oplysningstiltag vedrørende dyresundhed og -velfærd (5). Undersøgelsen af anvendelsen af satellitnavigationsteknologi med henblik på forbedring af beskyttelsen af dyr, jf. Rådets forordning (EF) nr. 1/2005 af 22. december 2004 om beskyttelse af dyr under transport og dermed forbundne aktiviteter og om ændring af direktiv 64/432/EØF og 93/119/EØF og forordning (EF) nr. 1255/97 (6), bør nu omprogrammeres. Retsgrundlaget for EF-finansieringen er artikel 17 i beslutning 90/424/EØF.

(4) Informationspolitikken vedrørende beskyttelse af dyr kræver ligeledes, at der udsendes information om den tekniske og videnskabelige udvikling på området, og at der gennemføres en oplysningskampagne om dyrevelfærden i landbruget over for EU's handelspartnere. Retsgrundlaget for EF-finansieringen er artikel 17 i beslutning 90/424/EØF.

(5) Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed —

TRUFFET FØLGENDE AFGØRELSE:

Artikel 1

Traces

Der gives tilladelse til vedligeholdelse, ajourføring og udvikling af Traces-systemet, der er omhandlet i beslutning 2004/292/EF, for følgende beløb og med følgende formål:

— 500 000 EUR til anskaffelse af teknisk udstyr og støtte, der er nødvendig for at opfylde kravene til systemets disponibilitet og sikkerhed

— 450 000 EUR til logistisk støtte, der er nødvendig for at yde hjælp til systemets brugere

— 200 000 EUR til vedligeholdelse, der er nødvendig for at tilpasse systemet til den lovgivningsmæssige og tekniske udvikling

— 300 000 EUR til den informatikudvikling, der er nødvendig for at fremstille et risikostyringsmodul.

Artikel 2

System for anmeldelse af dyresygdomme

Der gives tilladelse til vedligeholdelse af systemet for anmeldelse, der er omhandlet i beslutning 2005/176/EF, for et beløb på 200 000 EUR.

Artikel 3

Information om dyrs velfærd

1. Der gives tilladelse til, at der for et beløb på 200 000 EUR gennemføres en undersøgelse om udvikling af informations- og kommunikationsteknologi til satellitnavigationsudstyr, som skal gøre det muligt at forbedre effektiviteten af de offentlige kontroller af dyrs velfærd.

2. Der gives tilladelse til, at Kommissionen for et beløb på 240 000 EUR gennemfører en forbrugeroplysningskampagne om EF-lovgivningen vedrørende beskyttelse af dyr.

3. Der gives tilladelse til, at Kommissionen for et beløb på 230 000 EUR gennemfører en oplysningskampagne over for sine handelspartnere om udviklingen i EF-lovgivningen vedrørende beskyttelse af dyr.

Artikel 4

Udbudsprocedure

Udvælgelsen af kontrahenter finder sted på grundlag af en række indkaldelser af tilbud, der offentliggøres i efteråret 2006.

Udfærdiget i Bruxelles, den 17. august 2006. På Kommissionens vegne Markos KYPRIANOU Medlem af Kommissionen

(1) EFT L 224 af 18.8.1990, s. 19. Senest ændret ved beslutning 2006/53/EF (EUT L 29 af 2.2.2006, s. 37).

(2) EUT L 94 af 31.3.2004, s. 63. Senest ændret ved beslutning 2005/515/EF (EUT L 187 af 19.7.2005 s. 29).

(3) EFT L 378 af 31.12.1982, s. 58. Senest ændret ved Kommissionens beslutning 2004/216/EF (EUT L 67 af 5.3.2004, s. 27).

(4) EUT L 59 af 5.3.2005, s. 40.

(5) EUT L 206 af 9.8.2005, s. 22.

(6) EUT L 3 af 5.1.2005, s. 1.